NDR เล็งซื้อกิจการธุรกิจยางรถจักรยานยนต์ในมาเลเซีย มูลค่ากว่า 416.54 ลบ.
NDR เล็งซื้อกิจการธุรกิจยางรถจักรยานยนต์ในมาเลเซีย มูลค่า 416.54 ล้านบาท ชำระโดยการออกหุ้นเพิ่มทุนให้ "CRSB" เข้าถือหุ้น 20% หวังขยายตลาดตปท. เชื่อหนุนกำไรเพิ่มขึ้นทันทีหลังควบรวม
27 พ.ย. 2560

บริษัท เอ็น.ดี.รับเบอร์ จำกัด (มหาชน) หรือ NDR ระบุว่า ที่ประชุมคณะกรรมการบริษัทเมื่อวานนี้ (26 พ.ย.) มีมติเสนอต่อที่ประชุมผู้ถือหุ้นเพื่อพิจารณาอนุมัติให้บริษัทเข้าซื้อหุ้นทั้งหมด 100% ของ FKRMM จาก CRSB มูลค่า 53 ล้านริงกิตมาเลเซีย หรือราว 416.54 ล้านบาท
โดยบริษัทจะชำระค่าหุ้นด้วยหุ้นเพิ่มทุนที่จะออกใหม่ 55 ล้านหุ้น ที่ราคาหุ้นละ 4 บาท คิดเป็นมูลค่า 220 ล้านบาท และเงินสดอีกราว 196.54 ล้านบาท โดยคาดว่าจะดำเนินการภายหลังจากได้รับอนุมัติจากที่ประชุมวิสามัญผู้ถือหุ้นครั้งที่ 1/2561 ซึ่งกำหนดในวันที่ 18 ม.ค.61 คาดว่าจะทำรายการแล้วเสร็จภายใน 60 วัน หลังจากวันประชุมผู้ถือหุ้น ซึ่งหลังการเข้าทำรายการดังกล่าวแล้ว CRSB จะเข้ามาถือหุ้นในบริษัทสัดส่วน 20.31%
สำหรับเงินสดที่จะใช้ชำระค่าหุ้น FKRMM จำนวน 196.54 ล้านบาท จะมาจากเงินหมุนเวียนภายในบริษัท มูลค่า 68.54 ล้านบาท และเงินกู้ยืมจากสถาบันการเงิน มูลค่า 128 ล้านบาท
อนึ่งการเข้าซื้อหุ้นของ FKRMM ครั้งนี้จะทำให้บริษัทสามารถได้รับประโยชน์ในทันที เนื่องจาก FKRMM เป็นลูกค้าของบริษัทมานานกว่า 10 ปี และมีการขายยางนอกและยางในรถจักรยานยนต์ในมาเลเซียเพิ่มขึ้นอย่างต่อเนื่อง อีกทั้ง FKRMM มีศูนย์กระจายสินค้า 4 แห่งครอบคลุมในประเทศมาเลเซีย ซึ่งการลงทุนครั้งนี้จะทำให้บริษัทสามารถรับรู้กำไรเพิ่มขึ้นได้ทันทีจากการควบรวมงบการเงินของ FKRMM กับงบการเงินของบริษัท ขณะเดียวกันจะสามารถเข้าไปขยายตลาดในมาเลเซียเพิ่มขึ้นได้ อีกทั้งยังเป็นการป้องกันไม่ให้สูญเสียตลาดที่สำคัญในมาเลเซียต่อคู่แข่งทางการค้า
นอกจากนั้นก่อนที่ FKRMM จะซื้อยางนอกและยางในรถจักรยานยนต์จากบริษัท FKRMM ยังเคยเป็นผู้ผลิตยางนอกและยางในรถจักรยานยนต์ที่มีชื่อเสียงของมาเลเซีย ดังนั้น บุคลากรของ FKRMM จึงมีความรู้และความชำนาญไม่เฉพาะด้านการจำหน่ายสินค้าในมาเลเซียเท่านั้น แต่ยังมีความรู้ในด้านการผลิตผลิตภัณฑ์ที่จะมาเสริมให้บริษัทสามารถพัฒนาผลิตภัณฑ์ของบริษัทได้อีกด้วย
โดยปัจจุบัน FKRMM ได้ว่าจ้างให้บริษัทผลิตยางนอกและยางในรถจักรยานยนต์ภายใต้แบรนด์ FKR ตั้งแต่ปี 47 เพื่อนำเข้าไปจำหน่ายในมาเลเซีย
NDR ระบุว่าที่ประชุมคณะกรรมการบริษัทอนุมัติการเพิ่มทุนจดทะเบียนเป็น 377.5 ล้านบาท จากเดิมที่ 322.5 ล้านบาท โดยออกหุ้นเพิ่มทุนใหม่ 55 ล้านหุ้น พาร์หุ้นละ 1 บาท เสนอขายให้แก่ CRSB ที่หุ้นละ 4 บาท เพื่อชำระค่าหุ้น FKRMM